Dié slaagsyfer gee nie 'n ware beeld | Netwerk24
Dié slaagsyfer gee nie 'n ware beeld
Deur Frikkie Sutherland, Jeffreysbaai 11 Januarie 2019 00:01
Die ontleding (05.01) van die matriekuitslae van 2018 teenoor die uitslae in gr. 10 en gr. 11 per provinsie gee 'n baie beter weergawe van die sukses van ons openbare onderwysstelsel.
Dit duidelik dat die beginsel dat 'n leerling slegs een maal per fase mag druip, baie doeltreffend deur skole toegepas word. Leerlinge wat gr. 10 druip, is in elk geval akademies só swak dat hulle die skool verlaat. Daarom gee skole baie "druipelinge" in gr. 10 'n kans om na gr. 11 te vorder. In gr. 11 word dan 'n fyner sif gebruik en net leerlinge met 'n redelike kans om gr. 11 te slaag en al 'n slag in die senior sekondêre fase gedruip het, word deurgesit – en die resultaat is 'n opgeblase slaagsyfer in gr. 12.
Die opgeblase slaagsyfer is dus glad nie 'n ware weerspieëling van die standaard van ons onderwys nie. Net diegene wat hul eie propaganda glo, sal daarmee in hul skik wees. Die ware toets vir enige produk lê in die waarde wat dit oplewer nadat dit die "fabriek" verlaat het. Ek is bevrees dat die resultate in die werkplek en tersiêre inrigtings die sotlikheid van hierdie beleid en optrede aan die kaak sal stel.